Author: Suranova
Last saved by: jost
Company: MH SR

Predkladacia správa

	Vláda Slovenskej republiky uznesením 850 z 26.10.2005 v bode C.6 uložila predložiť návrh na riešenie záväzkov Slovenského pozemkového fondu a dofinancovanie Spojenej školy Gymnázium Jura Hronca a Základnej školy Košická podpredsedovi vlády a ministrovi hospodárstva v termíne do 30.11.2005.

	Ministerstvo hospodárstva SR vyvolalo samostatné rokovanie so Slovenským pozemkovým fondom, z ktorého vyplynulo, že nie všetky pozemky od známych vlastníkov sú vykúpené. Z doteraz vykúpených pozemkov a zmluvne zabezpečených je v katastri nehnuteľností zavkladovaných celkom 67% dotknutej plochy a ďalšie sa realizujú. V procese výkupu a zavkladovania zmlúv sa vyskytuje pomerne značné množstvo problémov, ktoré súvisia predovšetkým s v minulosti ukončenými  dedičskými konaniami.  Nadobudnutie pozemkov do vlastníctva štátu tak ako ho obsahoval materiál schválený vládou SR uznesením č. 305 z apríla 2005 nie je zatiaľ ukončené a z tohto dôvodu   nie je možné uzatvoriť nájomnú zmluvu k týmto pozemkom medzi Slovenským pozemkovým fondom a Govinvest I a Govinvest II. Nájomná zmluva je síce vypracovaná, ale rokovania s kórejskými investormi, ktorí následne budú odkupovať spoločnosti Govinvest I a Govinvest II, a to najmä z toho dôvodu, že k zmluve majú špecifické podmienky, ktoré nie sú pre slovenskú stranu akceptovateľné. 

	Na základe uvedených skutočností boli na rokovaní medzi Ministerstvom hospodárstva SR a Slovenským pozemkovým fondom prijaté závery o ďalšom postupe a dospelo sa k dohode, že koncom januára 2006 predloží Ministerstvo hospodárstva SR vláde SR informáciu o spôsoboch riešenia problémov pri výkupe pozemkov a rokovaniach o nájomnej zmluve. 

	Súčasťou záväzkov Slovenskej republiky voči zahraničným investorom bol prísľub vytvorenia podmienok vzdelávania pre deti zamestnancov investorov, ktoré by boli kompatibilné s medzinárodnými školami vo Veľkej Británii a USA. Najvhodnejšou, aj vzhľadom k prebiehajúcemu projektu International Baccalaureate Diplom, sa pre tento účel stala Spojená škola Gymnázium Jura Hronca a Základná škola Košická. Na to, aby škola plnila komplexne na ňu kladené požiadavky, bolo potrebné pristúpiť k jej rekonštrukcii. Ministerstvo školstva SR v roku 2005 uvoľnilo  finančné prostriedky v objeme 35,5 mil. Sk na 1. etapu revitalizácie, pričom neboli dokončené rekonštrukčné práce v komplexe stravovacieho úseku, ktorý je v súčasnosti absolútne nefunkčný.  Na rekonštrukciu tejto časti školy je potrebných 16,5 mil. Sk. 

Ministerstvo financií SR nesúhlasí s ďalším zaťažením štátneho rozpočtu výdavkami súvisiacimi s investíciou pri Žiline a žiada problém financovania rekonštrukcie stravovacieho úseku školy na Novohradskej ulici riešiť na ťarchu rozpočtu kapitoly Ministerstva hospodárstva SR. Po rozpise rozpočtu na rok 2006 presunie Ministerstvo hospodárstva SR prostredníctvom Ministerstva financií SR do kapitoly Ministerstva školstva SR sumu 16,5 mil. Sk

	Predložený materiál nemá vplyv na životné prostredie, zamestnanosť,  podnikateľské prostredie a ani na štátny rozpočet. 

	Materiál nebol predmetom medzirezortného pripomienkového konania. Na jeho príprave sa podieľali Ministerstvo školstva SR, Krajský školský úrad Bratislava.